
A teljesítmény és a haladási sebesség hatása a varratgeometriára kézi lézersugaras hegesztés esetén

Kutatómunkám során az volt a célom, hogy megvizsgáljam a lézerteljesítmény és a haladási sebesség varratgeometriára gyakorolt hatását kézi lézersugaras hegesztés esetén. Ennek érdekében két, egyenként 10 db hernyóvarratból álló kísérletsorozatot készítettem két különböző haladási sebesség és a lézerteljesítmény változtatása mellett ausztenites rozsdamentes acél csövekre.
A csöveket a hegesztés után hossztengelyük mentén elvágtam és elkészítettem a kiértékeléshez szükséges csiszolatokat. A csiszolatokat sztereomikroszkóp alatt vizsgáltam és a hozzátartozó program segítségével fényképeket készítettem, melyeken ezután felvettem a kiértékeléshez szükséges méreteket.
A kiértékelést először szemrevételezéssel végeztem, ezután a mért varratszélesség, beolvadási mélység, varratterület, valamint hővezetéses és mélyvarratos varratterület értékek segítségével diagramokat hoztam létre, melyek ezen értékeket ábrázolják a lézerteljesítmény és a haladási sebesség függvényében, majd ezek alapján vontam le következtetéseket.
A kiértékelések alapján összességében elmondható, hogy a lézersugár pisztolyon belüli mozgatása nélkül, azaz pont alakú mozgatási mód alkalmazása mellett két részből – egy szélesebb és sekélyebb, hővezetéses részből, valamint egy keskenyebb és mélyebb, mélyvarratos részből – álló varratalak alakul ki. A vizsgált haladási sebességek mellett 60%-os teljesítményszintig stabil varratalak érhető el, a 70-80%-os tartományban kiugróan karcsú és mély, míg a 90-100%-os teljesítményszint mellett széles és kisebb beolvadású varratalak keletkezik.



